Klankkuns: Slim Renée weet toe wat sy doen | Netwerk24
Deur Paul Boekkooi 19 Desember 2018 17:00
Toe Renée Fleming in Mei 2017 die operawêreld vaarwel toeroep ná ’n seëvierende loopbaan van ruim 30 jaar, was die meeste operaliefhebbers verstom. Baie van hulle het dit as ontydig beskou. Sy was immers op die kruin van haar loopbaan . . .
Fleming wou egter nie soos baie van haar medesangers die oordeelsfout maak om nie te weet wanneer om op te hou sing en dan so haar reputasie te verongeluk nie. Sy was ook slim genoeg om te besef haar stem sal sy glans langer behou as sy op ietwat minder uitdagende genres sou konsentreer: die lied, musiekspele, jazz of ’n operette of twee.
Só het sy vroeër vanjaar in ’n produksie van Rogers & Hammerstein se Carousel op Broadway opgetree en ’n Tony-benoeming vir haar sang en spel daarin gekry.
Met haar jongste CD toon Fleming hoe goed sy met dié oorwegend Amerikaanse musiekspeltradisie vertroud is.
Tipies van haar, is die meeste van die 17 snitte op Broadway minder bekend. Dit neem die luisteraar op ’n ontdekkingstog waarin jy gekonfronteer word deur uitsonderlike werke van musiekspelmeesters soos Cole Porter, Stephen Sondheim, John Kander & Fred Ebb, Jerome Kern, Andrew Lloyd Webber en Adam Guettel, die kleinseun van Richard Rogers.
Van laasgenoemde sing Fleming die openingsnit “Fable”, uit The Light in the Piazza. Dit is ’n pragvoorbeeld van ’n uiters betekenisryke eietydse aria wat die meerdimensionele potensiaal van Amerikaanse musiekspele illustreer: ’n Bykans aandoenlike realiteit ruim plek in vir die soms soetsappige sentimentele idioom van weleer.
Dat Fleming ’n outydse sjarme voluit kan projekteer, bewys sy ook met “Till There Was You” uit Meredith Willson se The Music Man, terwyl daar in “The Glamorous Life” uit A Little Night Music van Sondheim heelwat fenomenale koloratuur binne musiekspelkonteks na vore kom – alles aspekte wat met ’n mindere sangeres nooit só spontaan en tegnies so voortreflik sou geklink het nie.
Haar hantering van die temalied uit The Sound of Music staan soos ’n huis – selfs in vergelyking met Julie Andrews s’n – terwyl sy magies die vroeë jazz-tradisies herroep in Porter se “Down in the Depths” uit Red, Hot and Blue.
Produksiewaardes is hoog vanweë die puik resultate deur ’n viertal verwerkers, die afgeronde prestasies van die BBC-konsertorkes en hul dirigent, Bob Fisher, wat in elke moontlike styl die hoogste professionaliteit handhaaf.
Broadway – Renée Fleming.
Uittreksels uit die musiekspele South Pacific, The King and I, The Sound of Music, A Little Night Music, Song and Dance, Into the Woods, Violet, The Visit, She Loves Me, Nine, The Music Man, The Light in the Piazza en ander.
Meer oor: Musiek | Broadway